રાજકોટની પાણી સમસ્યા વિશે તેમણે અગાઉથી જ ઘણુ વિચારી રાખ્યું હતું. મુખ્યમંત્રી બન્યા બાદ પેટા ચૂંટણી લડયા હતા. આ સમયે આ લખનાર અંબિકા પાર્કમાં રહેતા હતા. ચૂંટણી પ્રક્રિયા દરમ્યાન અમારા અંબિકા પાર્કમાં સભા લેવા આવ્યા હતા ત્યારે અંબિકા પાર્ક વતી અમે તેમને પાણીની સમસ્યાના પ્રતિક રૂપે ઘડો આપ્યો હતો. આ સમયે તેઓએ રાજકોટ જ નહીં સમગ્ર સૌરાષ્ટ્રમાં પાણીની સમસ્યા નહી રહે તેવું વચન આપ્યું હતું. સૌની યોજના દ્વારા તેમણે બોલેલુ પાળ્યું છે. નર્મદા યોજના ઉપરાંત પણ અન્ય યોજનાની જરૂરીયાત અંગે તેમણે ઘણુ વિચાર્યું. સૌની યોજનાનો જન્મ થયો. યોજના પ્રત્યે અનેકને શંકાકુશંકા હોવા છતાં દૃઢ મનોબળ સાથે મુખ્યમંત્રી તરીકે ર૦૧રમાં જાહેર કરેલ ત્રણ તબકકાની ૧૦,૦૦૦ કરોડની સૌની યોજનાનો શુભારંભ પણ તેમના હસ્તે થયો અને ત્રણ પ્રથમ તબકકાની કામગીરી પુરી કર્યા બાદ વડાપ્રધાન તરીકે નર્મદાનું સૌરાષ્ટ્રમાં અવતરણ પણ કરાવ્યું અને નેવાના પાણી મોભે ચડાવ્યા.